দূষণ কমাতে বাতিল হবে ডিজেল গাড়ি! বিরাট প্রস্তাব হাইকোর্টের

ওয়েব ডেস্ক: দূষণ (Pollution) নিয়ন্ত্রণে এবার গুরুত্বপূর্ণ পদক্ষেপ নেওয়ার কথা জানাল আদালত। সম্প্রতি মুম্বই (Mumbai) শহরের বায়ুদূষণ (Air Pollution) নিয়ন্ত্রণে একাধিক পদক্ষেপ নেওয়ার প্রস্তাব দিয়েছে বোম্বে হাইকোর্ট (Bombay High Court)। আদালতের প্রধান বিচারপতি ডি কে উপাধ্যায় এবং বিচারপতি জি এস কুলকার্নির ডিভিশন বেঞ্চ জানিয়েছে, পর্যায়ক্রমে ডিজেল চালিত গাড়ি (Diesel Car) এবং কাঠ ও কয়লা জ্বালানি হিসেবে ব্যবহারকারী চুল্লি বাতিল করা যেতে পারে। ডিজেল ইঞ্জিন চালিত যানবাহনের পরিবর্তে সিএনজি (CNG Car) এবং ইলেকট্রিক যানবাহন (Electric Vehicle) ব্যবহারের উপর গুরুত্ব আরোপ করেন বিচারপতিরা। তাঁদের প্রশ্ন, দিল্লির মতো ব্যবস্থা নেওয়া প্রয়োজন না হলেও ডিজেল ইঞ্জিন নিষিদ্ধ করে বিকল্প জ্বালানি ব্যবহার বাড়াতে বাধা কোথায়?

আদালত জানিয়েছে, মুম্বইয়ের বায়ুদূষণে তৃতীয় বৃহত্তম অবদান কাঠ ও কয়লার চুল্লির। নির্মাণ শিল্প এবং বিশেষ কিছু শিল্প দূষণের প্রথম ও দ্বিতীয় স্থানে রয়েছে। তাই বেকারি ও ক্ষুদ্র খাদ্য উৎপাদকদের কাঠ ও কয়লা ব্যবহার বন্ধে কর্পোরেশনকে নির্দেশ দেওয়ার কথা বলা হয়েছে। আদালত প্রস্তাব দেয়, নতুন লাইসেন্স দেওয়ার ক্ষেত্রে শর্ত রাখা যেতে পারে, যাতে কাঠ ও কয়লার পরিবর্তে বিকল্প জ্বালানি ব্যবহার বৃদ্ধি পায়।

আরও পড়ুন: ডুপ্লিকেট ভোটার কার্ড ইস্যু, নির্বাচন কমিশনে আস্থা বোম্বে হাইকোর্টের

মুম্বই কর্পোরেশন ইতিমধ্যেই কাঠ ও কয়লার চুল্লি ব্যবহারকারী বেকারিদের এক বছরের মধ্যে ব্যবস্থা বদলানোর জন্য নোটিশ পাঠিয়েছে। বেকারি শিল্প থেকে বছরে পাঁচ কোটির বেশি বান তৈরি হয়। তাই এটি দূষণের একটি বড় উৎস। পাশাপাশি, নির্মাণস্থলগুলিতেও ‘রিয়েল-টাইম পলিউশন ডেটা’ পর্যবেক্ষণ প্রযুক্তি বসানোর প্রস্তাবও পেশ করা হয়েছে। মহারাষ্ট্র দূষণ নিয়ন্ত্রণ পর্ষদকে এ বিষয়ে প্রয়োজনীয় ব্যবস্থা নিতে নির্দেশ দিয়েছে আদালত।

দেখুন আরও খবর:

The post দূষণ কমাতে বাতিল হবে ডিজেল গাড়ি! বিরাট প্রস্তাব হাইকোর্টের first appeared on KolkataTV.